APSTIPRINĀTS

Ar Latvijas Nacionālās aizsardzības akadēmijas

2023.gada 15.jūnija Senāta sēdes

protokola Nr.4/2023 lēmumu Nr.1

Ir spēkā ar NAA rektora

2023.gada 19.jūnija pavēli Nr.96

**Latvijas Nacionālās aizsardzības akadēmijas**

**Ētikas kodekss**

1. **Vispārīgie jautājumi**
2. Latvijas Nacionālās aizsardzības akadēmijas ētikas kodekss (turpmāk – Kodekss) nosaka:

1.1. Latvijas Nacionālās aizsardzības akadēmijas (turpmāk – NAA) pamatvērtības, vadības un vispārējā personāla, akadēmiskā personāla un studējošo profesionālās ētikas pamatprincipus;

1.2. Ētikas komisijas izveides kārtību, uzdevumus un ētikas pārkāpumu izskatīšanas kārtību.

1. Kodeksa mērķis ir veicināt NAA vadības un vispārējā personāla, akadēmiskā personāla un studējošo (turpmāk – akadēmijas saimes) vienotu izpratni par ētiskām vērtībām, kas ikdienā ir obligāti jāievēro, lai sekmētu akadēmijas saimes tikumisko audzināšanu un izaugsmi, savstarpēju uzticību, cieņu un sadarbību atbilstoši NAA Attīstības stratēģijā noteiktajai akadēmijas misijai, vīzijai un mērķiem.
2. Kodeksa normu vispārēja ievērošana uzlabos NAA ētisko un psiholoģisko klimatu, veicinās godīgas, taisnīgas un atvērtas iekšējās vides veidošanos, pilnveidos NAA studiju un pētniecības kvalitāti, kā arī stiprinās Latvijas militārās tradīcijas.
3. Kodeksa normas nav pretrunā ar Latvijas Republikas ārējiem un iekšējiem normatīvajiem tiesību aktiem, kas nosaka NAA kā augstskolas un NBS vienības darbību. Kodekss papildina šos normatīvos tiesību aktus atbilstoši NAA darbības specifikai un vajadzībām, lai uzlabotu NAA organizācijas kultūru.

**II . Kodeksā lietoto terminu skaidrojums**

1. Kodeksā lietoti šādi termini:
   1. Akadēmijas saime – NAA vadība un vispārējais personāls, akadēmiskais personāls un studējošie (ieskaitot kadetus).
   2. Ētiskās vērtības – godīgums, taisnīgums, atbildība, cieņa un pašcieņa, neatkarība, uzticamība, drosme, pašaizliedzība, uzcītība un neatlaidība, mērenība, gudrība, gods, tiesiskā apziņa, sadarbības un saskaņas spējas ar citiem u.c. Ētiskās vērtības norāda uz to, kādam ir jābūt cilvēkam, tās formulē ideālu un orientierus, pēc kā visiem tiekties.
   3. Ētikas pamatprincipi – pareizas uzvedības un rīcības standarti un ideālie uzskati.
   4. Ētikas normas – abstrakti, vispārīgi un saistoši uzvedības priekšraksti, kas balstās uz ētiskām vērtībām un ētikas pamatprincipiem. Šo normu ievērošana sabiedrībā ir praktiski pierādīta un atzīta par labu, pareizu un obligātu, lai veicinātu indivīdu sociālo attiecību veidošanu, sakārtošanu un konfliktu novēršanu, kā arī atsevišķu indivīdu tikumisko pašuzraudzību, paškontroli un pašpilnveidi.
   5. NBS karavīra vērtības[[1]](#footnote-1) – pašaizliedzība, drosme, taisnīgums, cieņa, uzticamība un mīlestība, kas nosaka viņa personību un rīcības motīvus.
   6. NBS karavīra standarti[[2]](#footnote-2) – likumīgums, saprātīgums un profesionalitāte, kas nosaka to, kā karavīram ir jārīkojas neatkarīgi no vietas, notikumiem un apstākļiem.
   7. NBS pamatvērtības[[3]](#footnote-3) – cieņa, atbildība un drosme, kas karavīrus vieno un mudina uz kopīgu rīcību un vienlaikus nosaka militārās profesijas būtību un tradīcijas. Šīs vērtības palīdz karavīriem pārvarēt stresu, piepūli un izdarīt pareizo izvēli sarežģītās situācijās.
   8. NAA vadība – NAA rektors un prorektors, kā arī amatpersonas, kas viņus aizvieto.
2. **NAA pamatvērtības**
3. NAA savā darbībā ievēro Latvijas Republikas normatīvos tiesību aktus un darbojas atbilstoši to jēgai un mērķim. NAA ievēro labas (pienācīgas) pārvaldības principu, sabalansējot NBS prasības, vadības un vispārējā personāla, akadēmiskā personāla un studējošo intereses un vajadzības pēc izaugsmes.
4. NBS komandieris ir noteicis NBS pamatvērtības un karavīru vērtības un standartus, lai bruņoto spēku personāls tiktu audzināts atbilstoši šīm vērtībām un standartiem. NAA kadeti vienlaikus ir karavīri un studējošie, kuru karavīru vērtības tiek papildinātas ar akadēmijas vērtībām. NAApamatvērtības (atbildība, gods un neatlaidība)[[4]](#footnote-4) vada un attīsta cilvēku, jo akcentē nozīmīgākās prasības kadetiem militārās izglītības iegūšanas un militārās profesijas apgūšanas laikā. NAA pamatvērtības vienādi attiecas uz akadēmijas militāro un civilo, akadēmisko un vispārējo personālu. NAA ir šādas pamatvērtības:
   1. **Atbildība** savā, līdzpilsoņu un valsts priekšā aptver militārās profesijas pārstāvju uzticību Latvijas sabiedrībai un valstij, jo karavīriem ir uzticēta atbildība attīstīt NBS militārās spējas un veikt specializētus uzdevumus sabiedrības un valsts labā. Katrs karavīrs ir atbildīgs par savu rīcību, darbības galarezultātu un sekām. Atbildības līmenis palielinās ar katru nākamo militārā dienesta pakāpi un ieņemamo amata pozīciju militārajā organizācijā. Kadetu pienākums ir centīgi studēt un sekmīgi apgūt vispārējās un militārās zināšanas, lai pilnveidotu savas profesionālās kompetences. Akadēmijas saimes kopīgais pienākums ir ievērot NAA Iekšējās kārtības noteikumus, lietderīgi un efektīvi izlietot valsts piešķirtos resursus, kā arī saudzēt valsts inventāru, ekipējumu un bruņojumu.

* 1. **Gods** ir domāt, plānot un darīt tikai to, kas ir juridiski un morāli pareizi, lai nodrošinātu savlaicīgu, izsvērtu un saprātīgu lēmumu pieņemšanu. Gods un cieņa pienākas katram cilvēkam, kurš godprātīgi veic tam uzticētos dienesta pienākumus. Gods ir katra cilvēka labo tikumu apkopojums un izteikta indivīda iekšējā gatavība paveikt jebkuru uzdevumu pēc labākās sirdsapziņas, lai ar sasniegto galarezultātu akadēmijas saime varētu lepoties.
  2. **Neatlaidība** ietver mērķtiecīgu un nepārtrauktu jaunu zināšanu un prasmju apguvi, lai uzturētu un paaugstinātu savu profesionālo kompetenci. Studējošā prasme patstāvīgi un pastāvīgi mācīties ir nozīmīga vispusīgai līdera personības attīstībai un aktīvai karavīra līdzdalībai valsts un sabiedrības dzīves procesos. Lai kadeti spētu pārvarēt NAA teorētisko studiju kursu un praktisko mācību grūtības, ir jāveicina savstarpēja sadarbība, darbs komandā un profesionālā kultūra, veselīgas sacensības gars un tieksme pēc izcilības NAA studijās, kā arī NBS turpmākajā dienestā. Lai nodrošinātu efektīvu vadību, mūsdienu militārajam līderim jābūt plašām zināšanām par karavīru savstarpējām attiecībām, komunikāciju un saskarsmi, militāro teoriju un vēsturi, taktiku, lēmuma pieņemšanas procedūrām un tehnoloģijām. Nākotnē izcilību sasniegs centīgi, radoši cilvēki ar kritisku domāšanu, kuri spēs ātri atlasīt un analizēt informāciju, apgūt jaunas tehnoloģijas un darba metodes, kā arī risināt problēmas mainīgās dzīves situācijās.

1. **Vispārējie ētikas pamatprincipi**
2. Vispārējie ētikas pamatprincipi attiecas uz visiem akadēmijas saimes locekļiem.
3. Veikt savus dienesta (darba) pienākumus profesionāli, lai sasniegtu noteikto mērķi ātri, pienācīgi un efektīvi. Nepārtraukti uzlabot savas profesionālās zināšanas, iemaņas un prasmes, kā arī nesavtīgi dalīties ar savu dienesta (darba) pieredzi.

1. Veikt savus dienesta (darba) pienākumus godprātīgi, atklāti un patstāvīgi tikai valsts un sabiedrības interesēs. Vienmēr ievērot normatīvo tiesību aktu normas un nekavējoties ziņot pakļautības kārtībā par visiem atklātajiem trūkumiem vai pārkāpumiem.
2. Labā ticībā izpildīt uzņemtās saistības, atbildīgi un rūpīgi paveikt uzticētos dienesta (darba) pienākumus, lai sasniegtu labāko rezultātu. Vērsties pret jebkādu negodīgu, netaisnīgu vai amorālu rīcību, kā arī atturēt citus no šādās rīcības.

1. Veidot uz savstarpēju cieņu, uzticēšanos, iecietību, taisnīgumu un atklātību balstītas savstarpējās dienesta (darba) attiecības. Apzināties, ka NAA mērķi un uzdevumi ir sasniedzami tikai organizējot efektīvu, saliedētu un saskaņotu akadēmijas saimes komandas darbu.
2. Ievērot Latvijas tautas vērtības un tradīcijas, lai nodrošinātu valsts un sabiedrības ilgtspējīgu attīstību, valsts aizsardzību un drošību. Dienesta (darba) uzdevumu izpildē izrādīt iniciatīvu, domāt stratēģiski un ilgtermiņā, bet rīkoties mērķtiecīgi un elastīgi atbilstoši situācijai.
3. Kopt, cienīt un vairot NBS militārās, kā arī Latvijas augstskolu un NAA akadēmiskās tradīcijas. Sniegt atbalstu Latvijas sabiedrotajiem, NATO un ES dalībvalstu karavīriem un organizācijām, kas aizstāv Latvijas vērtības un intereses.
4. Rūpēties par NAA labo slavu un reputāciju, uzlabot organizācijas kultūru un lietišķo etiķeti. Veidojot ārējo komunikāciju (piem. plašsaziņas līdzekļos, sociālajos tīklos, sabiedrībā u.c.), nedrīkst izplatīt konfidenciālu, sagrozītu vai maldīgu informāciju par Aizsardzības ministriju, NBS, NAA vai akadēmijas saimi. Vienmēr nošķirt savu personīgo viedokli no oficiālā viedokļa.
5. Saudzēt valsts mantu, efektīvi un lietderīgi izlietot valsts piešķirtos budžeta līdzekļus un NAA rīcībā esošos resursus. Nodrošināt datu aizsardzību, pareizu un taisnīgu procedūru īstenošanu saprātīgā laikā, lai respektētu un salāgotu valsts, sabiedrības un indivīdu tiesiskās intereses.
6. Izturēties vienlīdzīgi pret jebkuru akadēmijas saimes locekli un iestāties pret jebkāda veida atšķirīgu attieksmi vai diskrimināciju (pēc dzimuma, vecuma, nacionalitātes, rases, sociālā vai mantiskā stāvokļa, reliģiskās piederības, politiskās pārliecības u.c.).
7. Spēt uzklausīt un izteikt objektīvu, konstruktīvu un pamatotu kritiku, ja tas nepieciešams NAA mērķu un uzdevumu sasniegšanai. Atzīt un labot savas kļūdas, uzņemties atbildību par savu uzvedību un rīcību un tās sekām.
8. Jebkāda veida dienesta (darba) konfliktu risināšanā argumentēti aizstāvēt savu viedokli, taču nepieļaut nekāda veida goda un cieņas aizskaršanu, baumošanu, neslavas celšanu, atriebību, liekulību un zemisku rīcību. Respektēt jebkura akadēmijas saimes locekļa privātās dzīves neaizskaramību. Informāciju, kas tapusi zināma dienesta (darba) laikā izmantot tikai tiesiskiem un tikumiskiem mērķiem.
9. **Akadēmijas vadības ētikas pamatprasības**
10. NAA vadība rīkojas atklāti, godīgi un profesionāli, lai aizstāvētu Latvijas valsts un sabiedrības intereses.
11. NAA vadība godprātīgi īsteno valsts aizsardzības politiku un NBS noteiktos mērķus un uzdevumus.
12. NAA vadība veicina taisnīgas, godīgas un atvērtas vides veidošanu NAA, lai uzlabotu ikviena akadēmijas saimes locekļa labklājību, līdzdalību, veiktspēju un izpratni par NAA vērtībām un sasniedzamiem rezultātiem.
13. NAA vadība pielieto tikai tādas organizatoriskās, stimulēšanas un pārliecināšanas darba metodes, kas sekmē profesionālas darba atmosfēras veidošanos NAA, lai nodrošinātu NAA misijas, vīzijas un uzdevumu izpildi.
14. NAA vadība atklāti un laikus informē akadēmijas saimi par prioritāri veicamajiem uzdevumiem, nepieļaujot informācijas kavēšanu, slēpšanu, sagrozīšanu vai nepamatotu konfidencialitāti.
15. NAA vadība piekopj demokrātisko vadīšanas stilu, kas balstās uz sadarbību un komandas darbu, uzklausa padoto idejas un viedokļus, izprot un respektē to intereses un vajadzības, kā arī pašmērķīgi nedemonstrē savu varu un nepieļauj augstprātīgu uzvedību.
16. NAA vadība nepieļauj un novērš rupju iejaukšanos akadēmiskā vai vispārējā personāla profesionālajā darbībā, izmatojot varas mehānismus un amata dotās tiesības.
17. NAA vadība atbalsta akadēmijas saimes iniciatīvu un priekšlikumus dienesta (darba) procesu un NAA vides uzlabošanā, kā arī elastīgi reaģē uz jauniem izaicinājumiem un problēmu risinājumiem.
18. NAA vadība izturas pret visiem vienlīdzīgi, nepieļauj intrigas, dažādu grupējumu veidošanos un jebkādas interešu konflikta jeb nepotisma izpausmes.
19. NAA vadība veicina un atbalsta ikviena akadēmijas saimes locekļa lielāku individuālo atbildību par noteikto rezultātu sasniegšanu, lai uzlabotu NAA personāla izaugsmi, iesaisti svarīgu lēmumu pieņemšanā un nodrošinātu personāla apmierinātību ar paveikto darbu.
20. NAA vadība izsaka atzinību, par sekmīgi paveiktu darbu, padotajam personālam atklāti un publiski, bet kritiku, par atsevišķu cilvēku darbu vai attieksmi, izsaka katram individuāli.
21. NAA vadība vienmēr rīkojas saskaņā ar tām prasībām, kuras izvirza padotajam personālam, lai ar savu piemēru veicinātu Kodeksa normu ievērošanu un akadēmijas saimes profesionālo izaugsmi. Veicināt akadēmijas saimes profesionālo un akadēmisko zināšanu pēctecību.
22. **Vispārējā personāla ētikas pamatprasības**
23. Būt lojālam Latvijas valstij un sabiedrībai, Aizsardzības ministrijai, NBS un NAA kā darba devējiem un darboties to likumīgo mērķu sasniegšanai.
24. Būt objektīvam un kritiskam NAA situācijas novērtējumā, radušos problēmu cēloņu noskaidrošanā un izvērtēšanā.
25. Attiecībās ar NAA vadību ievērot subordināciju. Neatkarīgi no ieņemamā amata ar cieņu izturēties pret padotajiem un dienesta (darba) kolēģiem, respektēt to idejas, sasniegumus un viedokli. Sniegt padomu un atbalstu kolēģiem un, ja nepieciešams, izteikt konstruktīvu kritiku NAA kopējo interešu labā.
26. Lietderīgi izmantot darba laiku un ievērot militāro disciplīnu un darba disciplīnu. Izmantot NAA īpašumu un resursus ekonomiski un saudzīgi. Izvairīties no situācijām, kurās varētu rasties reāls vai šķietams interešu konflikts vai korupcijai labvēlīgi apstākļi.
27. Ievērot cieņpilnu savstarpējo attiecību kultūru un pieklājību. Nepieļaut personīgo attiecību kārtošanu dienesta (darba) vietā un laikā. Nepieļaut fiziskas vai emocionālas vardarbības izpausmes dienesta (darba) laikā un ārpus tā.
28. Nodrošināt savlaicīgu informācijas apriti, kā arī nepieļaut apzinātu informācijas slēpšanu, sagrozīšanu vai nepamatotu konfidencialitāti.
29. **Akadēmiskā personāla ētikas pamatprasības**
30. Veicināt NAA prestiža celšanu un sekmēt NAA atpazīstamību Latvijā un ārvalstīs. Ar savu pedagoģisko darbu un ieguldījumu pētniecībā un zinātnē sekmēt kvalitatīvu izglītību, studējošo interesi par studijām un vēlmi pilnveidoties.
31. Pilnveidot savas pedagoģiskās un akadēmiskās zināšanas un prasmes, patstāvīgi un pastāvīgi uzturot un uzlabojot savu kvalifikāciju. Veicināt pēctecību, nesavtīgi nododot savas zināšanas un pedagoģisko pieredzi mazāk pieredzējušiem kolēģiem.
32. Uzturēt lietišķas, koleģiālas un profesionālas attiecības ar citiem akadēmijas saimes locekļiem. Neizcelt sava studiju priekšmeta (kursa) vai savu kā mācībspēka nozīmību un tādējādi noniecinot citus NAA studiju priekšmetus (kursus) un mācībspēkus.
33. Savlaicīgi, godprātīgi un taisnīgi novērtēt studējošo zināšanas, iemaņas un prasmes. Nepieļaut attiecībās ar studējošiem jebkādas favorītisma, atšķirīgas attieksmes vai diskriminācijas izpausmes, vērtēt studentu rakstiskos darbus un sniegumu objektīvi, rūpīgi un neatkarīgi. Būt gatavam argumentēti paskaidrot studējošo pieļautās kļūdas un saņemto vērtējumu.
34. Novērst jebkādus studējošo akadēmiskā godīguma pārkāpumus (piem. plaģiāts, norakstīšana, neatļautu mācību materiālu izmantošana pārbaudījumu laikā un tml.). Nekavējoties ziņot NAA vadībai par katru šādu pārkāpumu vai krāpšanos.
35. Ar savu piemēru veicināt studējošo līdera dotību un spēju attīstību, harmoniskas personības izaugsmi, sekmēt patriotiskas, radošas un tikumiskas akadēmiskās vides veidošanu NAA. Izskaidrot un veicināt studējošo prasmes patstāvīgi un pastāvīgi mācīties.
36. Respektēt gan bijušo, gan esošo studējošo un kolēģu atklātību un uzticēšanos. Nepieļaut uzticētās informācijas nepamatotu publiskošanu, kā arī atturēties no bijušo un esošo studējošo sekmju un uzvedības publiskas apspriešanas.
37. Akadēmiskā vidē var izteikt pamatotu un konstruktīvu kritiku par problēmām sava studiju priekšmeta (kursa) vai profesionālās kompetences ietvaros. Izvairīties no darbībām, kas varētu nepamatoti mazināt studējošo cieņu pret Latvijas valsts, Aizsardzības ministrijas, NBS un NAA vadību vai citiem akadēmijas saimes locekļiem.
38. Veicot zinātnisko darbību ievēro un akadēmiskā godīguma principus. Neuzdot par savām NAA kolēģu, citu pētnieku vai studējošo darbus, oriģinālās idejas un neizmantot tās publikācijās bez atsauces.
39. Atturēties no aģitācijas par kādu politisko partiju, reliģisko vai sabiedrisko organizāciju, uzņēmumu vai ekonomisko interešu grupu savās interesēs.
40. Ar cieņu izturēties pret NAA un citu augstskolu kolēģiem, respektēt to idejas, sasniegumus un viedokli. Rādīt studējošiem ētiskas uzvedības piemēru, tādējādi stiprinot Kodeksa nozīmi akadēmijas saimē un ārpus tās.
41. **Studējošo ētikas pamatprasības**
42. Godprātīgi un mērķtiecīgi apgūt izvēlēto studiju programmu. Patstāvīgi un pastāvīgi mācīties, lai sasniegtu studijās teicamus un izcilus rezultātus.
43. Sadarboties ar NAA vadību, vispārējo un akadēmisko personālu, lai izpildītu studiju plānā noteiktās prasības un termiņus. Izrādīt iniciatīvu un patstāvību, lai atvieglotu NAA vadības, vispārējā un akadēmiskā personāla dienestu (darbu) un savlaicīgi nokārtotu studiju parādus un akadēmiskās saistības.
44. Celt virsnieka profesijas prestižu Latvijā un godam pārstāvēt NAA ārvalstīs. Izvairīties no jebkādas uzvedības un rīcības, kas var graut akadēmijas saimes, karavīra profesijas vai NAA reputāciju.
45. Izturēties ar cieņu pret citiem NAA studējošajiem, akadēmisko un vispārējo personālu, viņu darbu, nepieļaujot atšķirīgu attieksmi vai diskrimināciju, fizisku vai emocionālu aizskaršanu, aprunāšanu, apsaukāšanu, iebiedēšanu vai augstprātīgu attieksmi.
46. Nodarbību laikā un ikdienas saziņā lietot gramatiski pareizu latviešu valodu un izkopt dialoga kultūru. Nepieļaut rupjību un necenzētu vārdu un žestu lietošanu savstarpējā saskarsmē.
47. Jautājumus, kas skar šī Kodeksa normu pārkāpumus risināt Ētikas komisijā (iesniedzot rakstisku iesniegumu), bet jautājumus, kas skar akadēmisko brīvību un studējošo tiesību aizskārumu risināt Akadēmiskajā šķīrējtiesā (iesniedzot rakstisku iesniegumu).
48. Izvērtējot apgūtos studiju priekšmetus (kursus), vienmēr objektīvi un kritiski novērtēt savu sniegumu un attieksmi konkrētā studiju priekšmeta (kursa) apguvē. Pamatoti un konstruktīvi novērtēt mācībspēku profesionalitāti, sagatavotību, spējas, centienus un ieguldījumu studiju priekšmeta (kursa) mērķu sasniegšanā. Mācībspēku goda un cieņas aizskaršana vai neslavas celšana nav pieļaujama.
49. **Ētikas kodeksa ieviešana un īstenošana**
50. Kodeksu brīvi apspriež, izvērtē un aktualizē akadēmijas saime. Ikviens akadēmijas saimes loceklis var iesniegt priekšlikumus Ētikas komisijai vai NAA vadībai par Kodeksa normu papildināšanu vai grozīšanu.
51. Kodeksu vai tā normu grozījumus izskata NAA Mācību padomē un apstiprina Senātā. Kodekss vai tā grozījumi stājas spēkā ar NAA rektora pavēli.
52. Kodekss ir publiski pieejams NAA mājas lapā un tā ievērošana ir obligāta akadēmijas saimei.
53. Kodeksa ieviešana un īstenošana ir akadēmijas saimes kopīgs pienākums, taču atbildība par Kodeksā noteikto ētikas pamatprincipu un normu pārkāpumiem ir individuāla.
54. Ikviens ir aicināts godprātīgi un atbildīgi iesniegt rakstiskus iesniegumus NAA Ētikas komisijai par Kodeksa normu pārkāpumiem.
55. Atkarībā no pārkāpuma veida un incidentā iesaistītās personas dienesta pakāpes vai civilā darbinieka ieņemamā amata, NAA rektors apstiprina Ētikas komisijas sastāvu ar savu pavēli.
56. Ētikas komisijas locekļi šajā nolikumā noteiktajā kārtībā koleģiāli izskata iesniegumus par Kodeksa normu pārkāpumiem.
57. **Ētikas komisijas sastāvs, uzdevumi un darba kārtība**
58. NAA Ētikas komisijas (turpmāk – Komisija) sastāvu nosaka ar NAA rektora pavēli, bet tas ir ne mazāks kā 3 Komisijas locekļi un Komisijas sekretārs (bez balsstiesībām).
59. Komisijas sastāvā nevar būt persona, kurai ir spēkā esošs disciplinārssods.
60. Nozīmētajam komisijas loceklim ir jāziņo NAA rektoram, ka nevar piedalīties lietas izskatīšanā, ja viņš tieši vai netieši ir ieinteresēts lietas iznākumā vai ir zināmi citi apstākļi, kas rada šaubas par viņa objektivitāti.
61. Komisijas uzdevumi:

66.1. izskatīt iesniegumus par Kodeksa normu pārkāpumiem;

66.2. pieprasīt informāciju un paskaidrojumus, kas nepieciešami konkrētā iesniegumā minētā gadījuma izskatīšanai;

66.3. sniegt atzinumus un priekšlikumus NAA vadībai par atbilstošu rīcību konkrētu Kodeksa normu pārkāpuma gadījumā;

66.4. pēc nepieciešamības izvērtēt lietišķo un zinātnisko pētījumu ar cilvēku iesaisti atbilstību ētikas normām, sniegt ieteikumus un saskaņot pētījumu veikšanu.

1. Komisija neizskata jautājumus (studējošo un akadēmiskā personāla pieteikumus par akadēmisko brīvību un tiesību ierobežojumiem vai pārkāpumiem), kas ietilpst Akadēmiskās šķīrējtiesas kompetencē.
2. Jebkurš no akadēmijas saimes var ierosināt izskatīt sabiedrības plašsaziņas līdzekļos vai sociālajos tīklos pieejamu informāciju par akadēmijas saimes locekļu nepienācīgas uzvedības vai rīcības gadījumiem arī ārpus NAA, ja tādējādi ir negatīvi ietekmēta NAA reputācija un intereses.
3. Komisijas darbs notiek sēdēs un tās darbs tiek fiksēts protokolā.
4. Iesnieguma iesniedzējam savā pieteikumā NAA rektoram jānorāda:

69.1. pieteikuma iesniedzēja vārds, uzvārds, amats, dienesta pakāpe (ja ir piešķirta), tālruņa numurs un e-pasta adrese;

69.2. notikuma apraksts un pierādījumi, kas apstiprina konkrētas personas (divu vai vairāku personu) Kodeksa normu pārkāpumu;

69.3. liecinieku vai lieciniekus (vārds, uzvārds, dienesta pakāpe (ja ir piešķirta) u.c.), kas var apstiprināt Kodeksa normu pārkāpumu;

69.4. pievienoto dokumentu un pierādījumu saraksts.

1. Komisija savu sēdi rīko ne vēlāk kā piecas darba dienas pēc NAA rektora pavēles izdošanas datuma, komisijas lēmums tiek sagatavots 30 kalendāro dienu laikā no rektora pavēles izdošanas datuma.
2. Komisija, saņemot iesniegumu par Kodeksa normu pārkāpumu, patstāvīgi izskata lietu pēc būtības, noskaidro faktiskos apstākļus, aptaujā iesaistītās puses un lieciniekus un veic pierādījumu pārbaudi un vērtēšanu.
3. Komisija objektīvi, pilnīgi un vispusīgi izvērtē vai ir noticis Kodeksa normu pārkāpums un pieņem lēmumu atklāti balsojot.
4. Komisijas lēmums tiek noformēts rakstiskā formā un ar šo lēmumu tiek iepazīstināts iesnieguma iesniedzējs un NAA rektors.
5. Komisijas lēmumiem ir ieteikuma raksturs un tie nav pārsūdzami vai apstrīdami.
6. Komisija var pieņemt divu veidu lēmumus – atzīt, ka nav noticis Kodeksa normu pārkāpums vai atzīt, ka ir noticis Kodeksa normu pārkāpums.
7. Komisija savā lēmumā norāda:

76.1. Komisijas nosaukums un ziņas par Komisijas locekļiem, kas izskatīja konkrēto lietu;

76.2. lēmuma pieņemšanas vieta un datums;

76.3. pušu un liecinieku paskaidrojumi, iesniegtie dokumenti un pierādījumi;

76.4. iesniegto dokumentu un pierādījumu novērtējums un konkrēta Kodeksa norma, kas pārkāpta;

76.5. ar Kodeksa pārkāpumu nodarītais zaudējums vai kaitējums;

76.7. komisijas locekļu iebildumus var iekļaut Komisijas lēmumā, ja uz to uzstāj kāds no Komisijas locekļiem, kas piedalījās sēdē.

1. NAA rektors pēc Komisijas lēmuma saņemšanas lemj par tālāko rīcību, piemēram dienesta izmeklēšanas vai dienesta pārbaudes ierosināšanu.
2. NAA rektors var veikt pārrunas ar personu, kas pārkāpusi Kodeksa normas. NAA rektors var uzdot personai, kas pārkāpusi attiecīgās Kodeksa normas publiski vai personīgi atvainoties par nodarījumu.
3. Komisijas locekļi, izpildot savus pienākumus, ir neatkarīgi, objektīvi un godprātīgi.
4. **Noslēguma jautājums**
5. Kodeksu pārskata un aktualizē pēc nepieciešamības.

1. Karavīra rokasgrāmata LAPrP-3.2.1-15(1), NBS. Rīga, 2020. 38-41 lpp. [↑](#footnote-ref-1)
2. Turpat. [↑](#footnote-ref-2)
3. Latvijas Apvienotā doktrīna LApD-01 “NBS Apvienotā doktrīna”, kas apstiprināta ar NBS komandiera 2010.gada 22.decembra pavēli Nr.591. [↑](#footnote-ref-3)
4. NAA Attīstības stratēģija 2023.-2032. gadam, kas apstiprināta NAA Satversmes sapulces 2022.gada 6.decembra sēdē. [↑](#footnote-ref-4)